Zverev loop sy rieme teen 20-jarige styf | Maroela Media
Alexander Zverev: Foto: AELTC/Jonathan Nackstrand(Photo by AELTC/Jonathan Nackstrand/AFP. /
Soms maak mense dinge vir hulself maklik. Volgens oorlewering wou die Beatles hul album van 1969 eintlik "Mount Everest" genoem het, maar toe is hulle nie lus om die hele ent na Nepal vir een foto te reis nie.
'n Foto is sommer in die straat buite die opname-ateljee geneem en die suksesvolle Abbey Road-album het die lig gesien.
Maar as daar nou iemand is wat dinge nié vir homself maklik gemaak het nie, dan is dit Alexander Zverev in gister se kragmeting teen Felix Auger-Aliassime op Wimbledon.
Zverev, wat vierde in die toernooi gekeur is, het die een afslaan-flater na die ander gemaak om uiteindelik in vyf stelle met 6-4, 7-6, 3-6, 3-6 en 6-4 te verloor.
Die 24-jarige Duitser het uiteindelik 20 dubbelfoute en 42 ander ongedwonge foute begaan, terwyl die jong Kanadees in die kol met 17 kishoue was.
"Dit is 'n droom wat 'n werklikheid geword het en dit is ongetwyfeld die beste sege van my loopbaan," het Auger-Aliassime ná die wedstryd gesê. Dit is ook die eerste keer dat hy vir die kwarteindstryd van 'n Grand-Slam-toernooi kwalifiseer.
Die 20-jarige speler beleef inderdaad 'n droomlopie nadat hy ook vroeër met Roger Federer in die Noventi-ope in Duitsland afgereken het.
Die jong Kanadees het daardie wedstryd met 4-6, 6-3 en 6-2 gewen om die 39-jarige tennislegende vir die eerste keer in 18 probeerslae uit die toernooi se kwarteindronde te hou. En boonop was die Duitsland-kragmetings ook op grasbane beslis.
Hy sal teen Italië se Matteo Berrettini in die kwarteindstryd van Wimbledon te staan kom.
MOOD ???????????????? #Wimbledon #QuarterFinals pic.twitter.com/EyDdHOX7Jm
Federer se opmars na sy negende Wimbledon-titel is ook nie verby nie nadat hy gister met Italië se Lorenzo Sonego klaargespeel het. Die eindtelling was 7-5, 6-4 en 6-2 in die Switserse legende se guns.
Novak Djokovic is egter steeds die gunsteling om met die louere weg te stap nadat hy verspot maklik vir Christian Garin met 6-2, 6-4 en 6-2 uitgeskakel het.
Die wêreld se voorste speler sal in môre se kwarteindstryd teen Hongarye se Marton Fucsovics – wat op sy beurt vir Andrey Rublev getem het – speel.